張鼇詩
作者：周紫芝
朝代：宋

paragraphs: 曹瞞舉漢鼎，一目窺九州。
凌轢欺孤兒，大蒙口舌羞。
左慈有道者，何爲與之遊。
堂堂清獻公，盛德豈操儔。
鼇乃元放徒，爲公亦少留。
了知高世士，至意俱難求。
先生兩琴鶴，清節貫白頭。
雅宜鴻寶書，取火遽自投。
公今騎箕尾，笑談閱千秋。
椿年亦細事，蟻夢輕封侯。
强侯公自出，矯矯亦此流。
作詩紀異事，誓將踵前脩。
愧乏大手筆，爲公著嘉猷。